ข้อตกลงคุณธรรม ช่วยประหยัดงบแสนล้าน
ข้อตกลงไม่โกง ช่วยประหยัดงบประมาณ 1 แสนล้านบาท
23 พ.ย. 2563

นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยภายว่า โครงการข้อตกลงคุณธรรม (Integrity Pact) ประจำปีงบประมาณ 2563 ที่ดำเนินการมาตั้งแต่ปี 2558 - 2563 มีการประเมินผลในด้านความสำเร็จภาพรวมโครงการและด้านการประเมินผลระบบข้อตกลงคุณธรรม ซึ่งครอบคลุม 6 หลัก ได้แก่ หลักนิติธรรม หลักคุณธรรม หลักความโปร่งใส หลักความรับผิดชอบ หลักการมีส่วนร่วม และหลักความคุ้มค่า ซึ่งผลการประเมินมีคะแนนเฉลี่ยอยู่ที่ 86.94% ถือได้ว่าอยู่ในระดับที่ดี โดยเป็นคะแนนด้านการประเมินความสำเร็จภาพรวมโครงการ 87.90% และคะแนนด้านการประเมินผลระบบข้อตกลงคุณธรรม 86.29"
“ผลการดำเนินโครงการข้อตกลงคุณธรรมตั้งแต่ปีงบประมาณ 2558 - 2563 มีจำนวนทั้งสิ้น 118 โครงการ จาก 56 หน่วยงาน ซึ่งคิดเป็นมูลค่า 1.9 ล้านล้านบาท ดำเนินการจัดซื้อจัดจ้างแล้ว 3.3 แสนล้านบาท สามารถประหยัดงบประมาณได้ 1.1 แสนล้านบาท สำหรับการดำเนินการในปีงบประมาณ 2564 มีจำนวนทั้งสิ้น 125 โครงการ จาก 60 หน่วยงาน ซึ่งคิดเป็นมูลค่า 1.7 ล้านล้านบาท ดำเนินการจัดซื้อจัดจ้างแล้ว 3.4 แสนล้านบาท สามารถประหยัดงบประมาณได้ 8.67 หมื่นล้านบาท โดยส่วนหนึ่งเป็นผลมาจากการได้รับความร่วมมืออย่างดีจากหน่วยงานของรัฐเจ้าของโครงการผู้สังเกตการณ์ที่ได้เข้าสังเกตการณ์และให้ข้อเสนอแนะแก่หน่วยงานภาครัฐ ที่มีส่วนสำคัญในการขับเคลื่อนข้อตกลงคุณธรรมให้สามารถนำไปใช้ได้อย่างมีประสิทธิภาพและประสิทธิผล” อธิบดีกรมบัญชีกลาง กล่าว
อธิบดีกรมบัญชีกลาง กล่าวว่า กรมบัญชีกลางจะพัฒนาการดำเนินงานข้อตกลงคุณธรรม เพื่อเป็นเครื่องมือในการสนับสนุนการดำเนินงานของภาครัฐและภาคเอกชนให้ดำเนินการจัดซื้อจัดจ้างอย่างสุจริต โปร่งใส ตรวจสอบได้ ทำให้ผู้ปฏิบัติงานสามารถปฏิบัติงานได้อย่างถูกต้อง ลดช่องทางการทุจริตคอร์รัปชัน และทำให้การจัดซื้อจัดจ้างของภาครัฐเป็นไป อย่างมีประสิทธิภาพต่อไป